open-index/open-wikipedia-markdown huggingface dataset:
יקנה אמריקנית

ממוזער| ''Jacana spinosa''
**יָקָנָה אָמֵרִיקָנִית** (שם מדעי: *Jacana spinosa*) הוא מין עוף שוכן מים ממשפחת היקניים, שתחום תפוצתו מתפרש על פני חופי מקסיקו, מזרח פנמה, קובה, ג'מייקה והיספניולה, והוא נצפה גם בטקסס ובאריזונה. מקור שמה של היאקנה הוא מטופי עתיקה.
## מאפיינים
אזור המחיה המועדף על היאקנה הוא ביצות ובריכות באזורים חופיים, שם היא ניזונה בעיקר מחרקים שהיא מוצאת על פני המים או על הצמחייה הצפה; אך גם מדגים, רכיכות, חלזונות, תולעים וסרטנים קטנים.

בטנה וגבה של היאקנה בצבע חום כהה, בעוד ראשה וצווארה שחורים. מקורה צהוב, ומעליו יש דלדול בצבע צהוב. בסיס המקור לבן. בתעופה, ניתן לראות את פנים הכנף, ששחור בבסיסו וצהוב ברובו. גבות העיניים אצל צעירים לבנות. הנקבות גדולות, מהזכרים פי שניים כמעט, מה שניכר במשקלן הממוצע (כ-145 גרם) לעומת זה של הזכרים (כ-86 גרם). אורכה של היאקנה הוא כ-24 ס"מ, ומוטת הכנפיים שלה היא כ-50 ס"מ.

היקנות האמריקניות הן פוליאנדריות, ובכל טריטוריה יש בדרך כלל נקבה אחת ו-1-4 זכרים. הזכר והנקבה שומרים על קשר זוגי במשך כל השנה, גם מחוץ לעונת הרבייה, והנקבה תבריח נקבות אחרות שמנסות להתקרב לטריטוריה שלה; הקשר נשבר רק בהתחלפות הזכר או הנקבה.

הזכר בונה קן שעשוי מחומרים צמחיים על גבי צמחייה צפה שנמצאת בבריכה שלו. הנקבה מטילה כ-4 ביצים, והזכר דוגר עליהם במשך 28 ימים. היקנות הצעירות פורחות מהקן לאחר כ-57 ימים, אך עדיין יהיו תלויות בהוריהן לצורך השגת מזון עד הגיען לגיל כשנה.

טורפיה של היאקנה כוללים בין השאר נחשים, קיימנים, צבים, עופות גדולים יותר וסוגים שונים של יונקים.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:יקניים
קטגוריה:בעלי חיים בביצות אמריקה הצפונית
קטגוריה:האיטי: עופות
קטגוריה:פוארטו ריקו: עופות
קטגוריה:הרפובליקה הדומיניקנית: עופות
קטגוריה:ג'מייקה: עופות
קטגוריה:בעלי חיים שתוארו ב-1758
חולדה מצויה

[ממוזער|השוואה בין חולדה מצויה (למעלה) לבין [חולדת חוף (למטה)]]
**חולדה מצויה** או גם **חולדת עֲלִיּוֹת** או **חולדת הבתים** (שם מדעי: *Rattus rattus*) היא מין נפוץ בסוג חולדה. זאת החולדה השנייה בתפוצתה לאחר חולדת החוף. מוצאה באסיה הטרופית, משם היא התפשטה למזרח הקרוב בתקופה הרומאית, ולאחר מכן לאירופה במאה הראשונה ומשם התפשטה עם האירופאים סביב העולם.

## מאפיינים
החולדה המצויה היא פעילת לילה, חברותית, וחיה בלהקות גדולות וטריטוריאליות המכילות זכר שליט, זכרים נוספים ונקבות. החולדות מסמנות את הטריטוריה באמצעות חומר המופרש מבלוטות הנמצאות בבטן ובלחיי החולדה. ניתן לזהות סימונים אלו לפי צבעם, אשר כהה יותר מהסביבה.

החולדה המצויה אינטליגנטית ביותר ולומדת מניסיונה ומניסיון חולדות אחרות. היא מרבה לקפוץ ולטפס. החולדה המצויה בונה בדרך כלל קינים במקומות גבוהים. בבנינים החולדה המצויה חיה בדרך כלל בקומות הגבוהות.

החולדה המצויה מתנהגת בתוקפנות כאשר היא נלקחת מהטבע בידי בני אדם, אך כאשר בני אדם מטפלים בה כגורה ללא אימה, החולדה לא מתנהגת בתוקפנות כלפי בני האדם ואף יכולה להיות חיית מחמד רגועה ושלווה.

חולדות מצויות נחשבות אוכלות כל, וניזונות ממגוון מזונות בהם זרעים, פירות, עלים, גבעולים, פטריות, חסרי חוליות ובעלי חוליות. הן ניזונות גם מציפורים וחרקים. ביום ממוצע הן ניזונות מכ-15 גרם ושותות כ-15 מיליליטרים מים.

החולדה המצויה היא סתגלנית ומשגשגת בערים ובמשכנות האדם. מאחר שהיא נושאת מחלות רבות, בהן מחלות מידבקות, היא נחשבת למזיק לאדם שפגיעתו גדולה ורעה.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:עכברים (תת-משפחה)
קטגוריה:ארץ ישראל: עכבריים
קטגוריה:יונקים קוסמופוליטיים
קטגוריה:קמבודיה: יונקים
קטגוריה:בעלי חיים שתוארו ב-1758
קטגוריה:בעלי חיים שוכני בית
קטגוריה:חיות בר שחיות בערים בישראל
עניין

ממוזער|כאשר אדם מרגיש עניין, הוא מתמקד באובייקט, באירוע או בתהליך שעוררו את עניינו.
ממוזער|עניין משותף, ציור משנת 1855.

**עניין** הוא רגש או תחושה הקשורים ישירות לקשב. זאת משום שגירויים העולים בקנה אחד עם התעניינותו של אדם ברגע מסוים עשויים למשוך את תשומת ליבו במיוחד. כתוצאה מכך, כאשר אדם (או בעל חיים מפותח אחר) מרגיש עניין, הוא מתמקד באובייקט, באירוע או בתהליך שבו הוא מתעניין. בעקבות זאת, העניין מהווה גורם הנעה למגוון רחב של התנהגויות. תחושה של היעדר עניין מכונה שעמום.

לרגש העניין הבעת פנים ייחודית משלו, שבה אישונים מורחבים הם הרכיב הבולט ביותר.

המונח עניין משמש גם לתיאור נטייה רגשית קבועה. כך לאדם יכול להיות עניין בתחומים מסוימים, גם אם הוא לא מפנה אליהם קשב בהווה. תחומים אלה נקראים תחומי עניין.

## גורמים שמעוררים עניין
ממוזער|הגירויים שמעוררים עניין באדם קשורים לניסיון העבר שלו, באופן ספציפי למידת היותם חדשים עבורו.

הגירויים שמעוררים עניין באדם קשורים לניסיון העבר שלו, באופן ספציפי למידת היותם חדשים עבורו. מצד אחד גירויים מוזרים ולא מוכרים מעוררים עניין וסקרנות, ומאידך, גירויים חדשים שיש בהם משהו מוכר, מוטמעים בקלות לסכמות קיימות ומרחיבים אותן, באופן שמתגמל את המוח ומעורר הנאה ועניין בהם. גירויים מעניינים קשורים במידה רבה גם לצרכים, כלומר למידה בה הם ממלאים צרכים ומסבים הנאה, או מפריעים למילוי צרכים ובכך מסבים כאב.

עם זאת, היכולת לעורר את הקשב והיכולת להחזיק את הקשב בריכוזו, הם שני דברים שונים.
למרות שהקשב עשוי זמנית להתמקד בגירויים פתאומיים וחדים, אם אין בהם דבר מה נוסף מלבד היותם חדים ופתאומיים, בני אדם לא מדברים עליהם כ"מעניינים", והקשב עובר במהרה לדברים אחרים.
תופעה זו מוסברת בין היתר על ידי תהליכי הביטואציה או התרגלות, שבהם חלה ירידה בעוצמת התגובה לגירוי מסוים בעקבות חשיפה מתמשכת אליו. ההתרגלות מסייעת לאדם להתמקד באירועים חדשים בסביבה, על ידי הפחתת הצורך לבזבז מאמץ התנהגותי בהגבה חוזרת ונשנית לגירויים ישנים.

כדי להחזיק את תשומת הלב במשך זמן ממושך יש לטפח מידת-מה של התעניינות ממשית.

## בחינוך
הבנת הפסיכולוגיה של עניין הופכת את החשיבות הגדולה של עניין בחינוך למובנת מאליה. ככל שהמורה מצליח לעורר ולשמר עניין בתלמיד, כך תגבר הקלות, המהירות והדבקות שבה הוא ירכוש מידע.

## מחקר
לפי פול סילביה, מחבר הספר "חקירת הפסיכולוגיה של עניין", במחקר הנוכחי בתחום, המונח משמש כמושג כללי העשוי להכיל מונחים פסיכולוגיים ספציפיים יותר, כמו סקרנות ובמידה פחותה בהרבה - הפתעה. סילביה טוען בספרו שההבחנה בין עניין לבין סקרנות היא מבלבלת ושנויה במחלוקת, כאשר חוקרים מסוימים טוענים שמדובר בשני גורמי הנעה שונים בעלי השלכות רגשיות שונות. כמה מהחוקרים טוענים שעניין הוא הרגש המניע את ההתנהגות שהיא סקרנות. אחרים טוענים שסקרנות היא הנעה ראשונית לקשב קצר-טווח, שיכולה לגרום לעניין וקשב לזמן ממושך יותר.

## ראו גם
* בעל עניין
* ניגוד עניינים
* דבר שנאמר בזה ואינו עניין לו
* פרדוקס המספרים המעניינים

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:רגשות
קטגוריה:פסיכולוגיה קוגניטיבית
קטגוריה:קשב
1991 (מיני-אלבום של אזיליה בנקס)

**1991** הוא המיני אלבום הראשון של הראפרית האמריקאית אזיליה בנקס. האלבום יצא לאור בבריטניה ב-28 במאי 2012, ויום לאחר מכן גם בארצות הברית, דרך חברת התקליטים אינטרסקופ רקורדס. הסינגל הראשון מהאלבום, 212, יצא לאור ב-6 בדצמבר 2011, וכשנה לאחר מכן יצא לאור הסינגל השני מהאלבום, Liquorice.

האלבום הגיע למקום ה-133 במצעד האלבומים של ארצות הברית, בילבורד 200, שם גם דורג במקום ה-12 במצעד אלבומי הראפ. הסינגל הראשון מהאלבום, 212, זכה להצלחה והגיע למעמד זהב בבריטניה.

## הוצאה
במקור תוכנן האלבום לצאת לאור ב-17 באפריל 2012, אך הוצאתו נדחתה בחודש. עטיפת האלבום ורשימת הרצועות פורסמו ב-15 במאי, ובאותו יום גם אושר כי תאריך הוצאת האלבום יהיה ה-28 במאי 2012. במקור היו אמורות להיות שלוש רצועות באלבום: "212", "1991" ו-"Grand Prix", אך עקב דחיית הוצאתו הוארך האלבום, והשיר "Grand Prix" הוחלף בשירים "Liquorice" ו-"Van Vogue". מאוחר יותר אישרה בנקס בטוויטר כי השיר שהוחלף נכתב מחדש, והוא צפוי להופיע באלבום האולפן שלה, Broke with Expensive Taste, תחת השם "Miss Camaraderie".

## רשימת רצועות

## מיקומי שיא

## נתוני מכירות

## קישורים חיצוניים

## הערות שוליים

קטגוריה:מיני-אלבומי בכורה מ-2012
קטגוריה:אלבומי אזיליה בנקס
קטגוריה:מיני-אלבומים באנגלית
קטגוריה:אלבומי זהב באוסטרליה
קטגוריה:מיני-אלבומי חברת אינטרסקופ רקורדס
חולדת חוף

[ממוזער|השוואה בין [חולדה מצויה (למעלה) לבין חולדת חוף (למטה)]]
**חולדת חוף** (שם מדעי: *Rattus norvegicus*), הידועה גם בשמות **חולדה נודדת**, **חולדת ביוב**, ו**חולדה נורווגית**, היא המין הנפוץ והמוכר ביותר בסוג חולדה. על אף שמה המדעי, אין קשר בין החולדה לנורווגיה. השם נוצר ככל הנראה בטעות במאה ה-17 על ידי חוקר הטבע האנגלי ג'ון ברקנהוט (John Berkenhout) שהאמין שהחולדות הגיעו לאנגליה באוניות מנורווגיה ב-1728, למרות שבאותה תקופה החולדה טרם הגיעה לנורווגיה, ומוצאה האמיתי הוא אסיה.

חולדת חוף היא מהגדולים בעל-המשפחה עכברים. אורך גופה הכולל נע בין כ-31 ל-48 ס"מ, אורך זנבה כ-12 עד 22 ס"מ ומשקלה נע בין 150 ל-500 גרם. צבעה חום או אפור. מקורה הוא מסין, אך כיום היא נפוצה בכל היבשות למעט אנטארקטיקה. זאת החולדה השולטת באירופה ובאמריקה הצפונית. למעט מקרים חריגים, חולדת החוף נמצאת בכל מקום בו בני האדם חיים, בעיקר באזורים עירוניים.

חולדת החוף היא סתגלנית ומשגשגת בערים ובמשכנות האדם. מאחר שהיא נושאת מחלות רבות, בהן מחלות מידבקות, היא נחשבת למזיק לאדם שפגיעתו גדולה ורעה.

חולדות מסוימות ממין זה משמשות כחיות מעבדה, אורגניזם מודל ואף כחיית מחמד.

## קישורים חיצוניים

* "הסוג חולדה (Rattus)" - אתר עמותת מן השדה

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:עכברים (תת-משפחה)
קטגוריה:אורגניזם מודל
קטגוריה:ארץ ישראל: עכבריים
קטגוריה:יונקים קוסמופוליטיים
קטגוריה:בעלי חיים שתוארו ב-1769
קטגוריה:סין: יונקים
קטגוריה:בעלי חיים שוכני בית
קטגוריה:חיות בר שחיות בערים בישראל
עוד יסופר

[250px|ממוזער|שמאל|ה[רמטכ"ל משה דיין, הזמין את אלתרמן על מנת שיתעד את מאורע פריקת הנשק בשיר]]
**עוד יסופר** הוא שיר מאת נתן אלתרמן המתאר את תחושותיו מליל 14 ביולי 1956, בו נכח המשורר בעת פריקתם החשאית של כלי שריון שהגיעו לישראל מצרפת ערב מבצע סיני במסגרת מבצע יונה. הצנזורה הצבאית אסרה את פרסום השיר, אך המשורר מסר עותק לראש הממשלה דוד בן-גוריון. בעת פרסום המבצע לציבור, ב-15 באוקטובר הקריא בן-גוריון את השיר המלא מעל בימת הכנסת, בכך היה זה השיר העברי הראשון שהוקרא במלואו מעל בימת המשכן. למחרת נדפס השיר במדורו של אלתרמן הטור השביעי ב"דבר" ובמקביל בעיתונים "למרחב" ו"הארץ" (תחת הכותרת "לילה ללא תואר ושם") השיר שב ונדפס עם תיקונים בכרך השני של שירי "הטור השביעי" תחת הכותרת **אחד הלילות**.

## רקע

בשנת 1956 שררה במדינת ישראל אווירת חרדה וחשש מפני "סיבוב שני" של מלחמה נגד מדינות ערב. עסקת הנשק הצ'כוסלובקית-מצרית ב-1955 במסגרתה סופקו למצרים מאות מטוסים וטנקים וציוד לחימה רב אחר, שינתה את מאזן הכוחות במזרח התיכון. בתגובה חתמה ישראל במרץ וביוני 1956 על עסקאות לרכישת ציוד צבאי בצרפת. מכיוון שישראל רצתה למנוע כוננות מצרית, תוכנן המבצע כך שהציוד יועבר וייפרק באופן חשאי בחשכת הלילה. שם הקוד למבצע נקבע ל"מבצע יונה" על שם יונה הנביא, כיוון שהציוד הגיע ונפרק מלב ספינות.

בליל 24 ביולי תוכננה הפריקה הראשונה בנמל קישון. בין הנוכחים על החוף היו דוד בן-גוריון, שמעון פרס ומשה דיין. כן נכח במקום העיתונאי שבתאי טבת, על מנת שיסקר את המאורע. דיין הזמין את המשורר נתן אלתרמן, על מנת שיתן למאורע גם ביטוי פואטי. שבתאי טבת תיעד את ההרגשה על החוף במילים "הצלתה של ישראל הופכת לעובדה".

## כתיבת השיר ופרסומו
אלתרמן אכן נפעם ממעמד הגעת האוניות בחשכת הלילה ופריקת הנשק וכתב מיד שיר בן 52 שורות ארוכות בו תיאר את פריקת הנשק כאירוע מכונן בתולדות העם והמדינה.

אלתרמן הביא את השיר לראש הממשלה בעצמו. ראש הממשלה קרא והתרשם עמוקות, אך אמר למשורר שלא יוכל לפרסמו, עקב חשאיות המבצע. עם זאת הקריא בן-גוריון את השיר לשרי ממשלתו, שחלקם ידעו על המבצע פחות מאלתרמן.

ב-15 באוקטובר 1956, כמעט חודשיים לאחר כתיבת השיר, הקריא ראש הממשלה ושר הביטחון דוד בן-גוריון את השיר במלואו מעל בימת הכנסת. לפני שהקריא אמר:

בסיימו לקרוא את השיר הוסיף בן-גוריון ואמר: "עד כאן דברי המשורר. בפרוזה הדלה שלי אומר רק כי חל שינוי ניכר לטובה ביכולתו של צה"ל".

אלתרמן כתב לנחמיה ארגוב, שהיה ידידו ומזכירו הצבאי של בן-גוריון "רוצה אני כי יוודע לו, לדוד בן-גוריון, ולו ברמיזה בלבד, כמה נפעם אני מהזכות הגדולה והמפתיעה הזו שזכיתי... השמעת הטור כולו מפי האיש הנעלה והמורם מעם ומעל הרמה שבבמות... ואותן מילות הערכה מופלאות ונמרצות שקודמו למקרא השיר - היש שכר סופרים רב מזה בדורנו?".

למחרת נדפס השיר במדורו של אלתרמן "הטור השביעי" ב"דבר" ובמקביל בעיתונים "למרחב" ו"הארץ" (תחת הכותרת "לילה ללא תואר ושם"). השיר שב ונדפס עם תיקונים בכרך השני של שירי "הטור השביעי" תחת הכותרת "אחד הלילות" ובכל מקום בשיר שהמשורר השתמש בו בביטוי "אולי זה לילה שהיה או לילה שיהיה" מופיע בגרסת הספר הביטוי: "זה לילה שהיה".

## לקריאה נוספת
* דן לאור, **אלתרמן** עם עובד 2013 עמ' 482–486

## קישורים חיצוניים
* השיר המלא: 
* אהרן קומם, המשורר והמנהיג: ביאליק ואחד־העם, אלתרמן ובן-גוריון אתר אלתרמן עמ' 30–31

## הערות שוליים

קטגוריה:שירי 1956
קטגוריה:שירי הטור השביעי
קטגוריה:שירים בעברית
קטגוריה:שירים שנכתבו על ידי נתן אלתרמן
קטגוריה:דוד בן-גוריון בתרבות
קטגוריה:יחסי ישראל–צרפת
קטגוריה:מלחמת סיני
קרולין דברנה

**קרולין דברנה** (בצרפתית: **Caroline Dhavernas**, נולדה ב-15 במאי 1978) היא שחקנית קנדית.

דברנה ידועה בעיקר בשל תפקידה הראשי בסדרה "Wonderfalls" ותפקידיה בסדרות "מחוץ למפה" ו"חניבעל".

## ביוגרפיה
דברנה נולדה במונטריאול שבקנדה למשפחה דוברת צרפתית. הוריה, סבסטיאן ומישל, הם שחקנים המשחקים בסדרות טלוויזיה בצרפתית. אחותה, גבריאלה דברנה, עוסקת אף היא במשחק ובפרט בדיבוב. הוריה שלחו אותה לבית ספר יסודי דובר אנגלית ולכן היא דוברת אנגלית שוטפת.

בגיל 8 החלה לדבב בתוכניות טלוויזיה כגון מסיפורי המלך בבר.

בגיל 12 שיחקה בסרט "Comme un Voleur" ובכך החלה את קריירת המשחק שלה.

ב-1999 גילמה את דמותה של השחיינית מרילין בל בסרט הטלוויזיה "Heart: The Marilyn Bell Story". כהכנה לתפקיד התאמנה למשך חודשיים במועדון שחייה.

ב-2002 שיחקה תפקיד ראשי בסרט "Edge of Madness".

ב-2004 גילמה את ג'יי טיילר, הדמות המרכזית בסדרה "Wonderfalls". ג'יי היא בחורה ממשפחה עשירה ומצליחה שעובדת בחנות מזכרות ומתגוררת במעונוע. במהלך הסדרה מגוון חפצים דוממים פונים לג'יי ומורים לה לבצע פעולות מסוימות, מהן מתפתחות תוצאות לא צפויות. דברנה גם מדבבת את דמותה בגרסה הצרפתית של הסדרה.

לאחר מכן שיחקה בסרטים הקנדים "These Girls" (2005), "Niagara Motel" (2006) ו"Surviving My Mother" (2007).

ב-2008 כיכבה בסרט "פשנדל" העוסק בקרב פשנדל. בריאיון איתה אמרה: "זה סרט יפהפה ואני באמת-באמת שמחה להיות חלק ממנו. הוא עוסק בקרב פשנדל שהיה קרב חשוב מאוד עבור הקנדים וזהו חלק משמעותי בהיסטוריה שלנו. זה פשוט מדהים לחיות חלק מההיסטוריה הזו. חלק מההיסטוריה שלנו."

ב-2009 השתתפה בסרט "קריאת הינשוף", עיבוד קולנועי של רומן מאת פטרישה הייסמית' - "The Cry of the Owl".

ב-2010 הופיעה בפרק הראשון והאחרון בסדרה זוכת פרס אמי, "הפסיפיק". בשנה זו גם קיבלה תפקיד אורח בסדרה חוק וסדר: כוונה פלילית. באותה שנה שיחקה בקומדיה הרומנטית "אהבה בהחלפה" בכיכובה של ג'ניפר אניסטון.

ב-2013 לוהקה לתפקיד ד"ר אלנה בלום בסדרה "חניבעל".

בשנים 2017–2019 כיכבה כדמות ראשית בסדרה "מרי הורגת אנשים" (אנ').

## פילמוגרפיה
### קולנוע

### טלוויזיה

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה קנדיות
קטגוריה:שחקניות ילדות קנדיות
קטגוריה:קנדיות שנולדו ב-1978
פאנק בלוז

**פאנק בלוז** או **בלוז פאנק** (מאנגלית: **Punk Blues**) הוא סגנון מוזיקלי המשלב מרכיבים של פאנק רוק (Punk rock) ובלוז. מוזיקאים בסגנון פאנק בלוז משלבים גם מרכיבים מסגנונות קרובים, כגון פרוטו פאנק ובלוז רוק.

פאנק בלוז מייצג מוזיקה שנועדה להיות גולמית, פשוטה ורגשית, מאפיינים המשותפים לסגנונות הפאנק והבלוז, אך פאנק בלוז מעט מהיר יותר מהם.

מקורות סגנון זה הם בסגנון הגראג' רוק, שהתפתח בשנות ה-60 וה-70 בארצות הברית; סגנון המוזיקה הבלוזי באלבומיו הראשונים של זמר האוונגרד קפטן ביפהארט; וסגנון המוזיקה הגולמי באלבום הראשון של להקת "Gun Club" שיצא ב-1981. הרכבים מוזיקליים בולטים שהשתמשו בסגנון זה בסוף שנות ה-80 היו "Social Distortion" ו-"Rollins Band". בשנות ה-90 השתמשו בו הרכבים כגון "Jon Spencer Blues Explosion" ו-"The Oblivians". הסגנון זכה לחשיפה רבה בשנות ה-2000, לאחר שלהקת הווייט סטרייפס הפופולרית החלה לשלב אותו באלבומים שיצרוה. בתקופה זו היה הסגנון בשימוש גם בקרב להקות כגון "Soledad Brothers" ו-"The Von Bondies".

## קישורים חיצוניים

## הערות שוליים

קטגוריה:בלוז
פאנק
חפרפרת אירופית

**חפרפרת אירופית** (שם מדעי: *Talpa europaea*), הידועה גם בשמות **חפרפרת מצויה** ו**חפרפרת צפונית**, היא מין בסוג חפרפרת ממשפחת החפרפרתיים בסדרת אוכלי החרקים הנפוצה בעיקר במרכז אירופה אך גם במערב אירופה ומזרח אירופה. היא תוארה בידי החוקר קארולוס ליניאוס ב-1758.

החפרפרת חיה במחילות מסועפות שאותן היא מרחיבה באופן קבוע. החפרפרות משוטטות במנהרותיהן ללא הרף אחר טרפן. הן ניזונות משלשולים, חרקים, נדלים ואפילו עכברים וחדפיים. הרוק שלה מכיל רעלן המשתק בעיקר את השלשולים.

גופה בצורת גליל ואורכו כ-12 ס"מ. הנקבות לרוב קטנות יותר מהזכרים. עיניה קטנות ומוחבאות מאחורי פרוותה. אוזניה קטנות ובולטות במקצת מעורה. פרוותה לרוב בצבע אפור כהה.

## גלריה

קובץ:Mol 4.jpg
קובץ:Schömberg Schwarzenberg - Pforzheimer Straße - Talpa europaea 02 ies.jpg
קובץ:Maulwurf07.JPG
קובץ:Close-up of mole.jpg


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:חפרפרתיים
קטגוריה:דנמרק: יונקים
קטגוריה:הממלכה המאוחדת: יונקים
קטגוריה:שווייץ: יונקים
קטגוריה:יונקים ארסיים
קטגוריה:סרביה: יונקים
קטגוריה:בעלי חיים שתוארו ב-1758
גאיוס מוקיוס סקבולה

[ממוזער|שמאל|250 פיקסלים|ציור מאת [מתיאס שטום, מוקיוס מניח ידו באש]]
**גאיוס מוקיוס סקבולה** (בלטינית: Gaius Mucius Scaevola) הוא דמות אגדית רומית על צעיר שהתפרסם במעשה גבורה שעשה בזמן מצור אטרוסקי על רומא.

## דמותו
על פי המסורת, בשנת 508 לפני הספירה, בעת מלחמה בין רומא לבין העיר האטרוסקית קלוסיום (Clevsin) (בפרובינקיה האטרוסקית סיינה), המלך לארס פורסנה (Lars Porsena) הטיל מצור על רומא. מוקיוס, באישור הסנאט הרומי, התגנב לתוך המחנה האטרוסקי וניסה לרצוח את פורסנה. זה היה יום התשלום לחיילים. היו שם שני אנשים לבושים באופן דומה על במה מוגבהת מדברים אל החיילים. מוקיוס טעה בזיהוי והרג את הסופר של פורסנה במקום את המלך.

מוקיוס נתפס והצהיר: "אני גאיוס מוקיוס, אזרח רומי, באתי לכאן להרוג את אויבי, ואני מוכן למות כפי שאני מוכן להרוג. אנו הרומאים פועלים באומץ וסובלים באומץ." בנוסף, הוא אמר שהוא הראשון מתוך 300 רומאים צעירים שמוכנים לחרף את נפשם במטרה להרוג את המלך האטרוסקי.

מוקיוס, על פי המסורת הכניס את ידו הימנית לאש הבוערת והחזיק אותה שם מבלי להראות סימן לכאב. פורסנה, שהתרשם מהפגנת האומץ, שחרר את מוקיוס ואפשר לו לחזור לרומא, באומרו "לך לדרכך, הואיל ואתה גורם יותר נזק לעצמך מאשר לי".

במקביל, הוראטיוס קוקלס (Horatius Cocles) הצליח להגן על גשר הכניסה לעיר ולכן המלך פורסנה שלח שליח לרומא לשאת ולתת על הסכם שלום ועבר לתקוף את העיר אריקיאה (Ariccia) הסמוכה.

למוקיוס הוענקה אדמה על גדתו הימנית של הטיבר והוא אביה של משפחת (Gens) הפטריקים מוקיה (Mucia).

[ממוזער|שמאל|200 פיקסלים|גאיוס מוקיוס, פיסול של Louis-Pierre Deseine, מוזיאון ה[לובר]]
[ממוזער|שמאל|200 פיקסלים|פסל גאיוס מוקיוס סקבולה מאת יוהאן מרטין פישר ב[ארמון שנברון]]

## קישורים חיצוניים

* 

קטגוריה:מיתולוגיה רומית
קטגוריה:אישים שחיו במאה ה-6 לפנה"ס
Brothers in Arms (שיר)

**Brothers in Arms** הוא שיר מאת להקת הרוק הבריטית דייר סטרייטס שיצא כסינגל הרביעי מתוך האלבום *[[Brothers in Arms]]* שיצא לאור ב-1985.

## אודות השיר
מארק נופלר נוהג לנגן את השיר בגיטרת גיבסון לס פול (בשונה מהגיטרה הרגילה שלו "Stratocaster" של פנדר).
לשיר מספר גרסאות: גרסת האלבום שאורכו 7:00 דקות; גרסה קצרה יותר באורך 6:05 (התחלת השיר וסופו קוצצו מעט); הגרסה בעלת האורך הקצר ביותר - 4:55 - הופיעה באלבום האוסף "The Very Best of Dire Straits" שיצא ב-1998; הגרסה הארוכה ביותר לשיר נכללה באלבום ההופעה "On the Night", בו בוצע השיר ב-8:54 דקות, והוא כולל סולו המבוצע על ידי גיטרת "פדל סטיל".

השיר מדבר על מלחמת פוקלנד שהייתה בעיצומה כאשר נופלר כתב את השיר.

בוידאו קליפ של השיר נעשה שימוש בטכניקת "Rotoscoping" (טכניקות אנימציה משולבות). בשיר נראים חברי הלהקה מופיעים וברקע תמונות ממלחמת העולם הראשונה בשחור לבן. בעקבות ביקור הלהקה בישראל במאי 1985, הופק וידאו קליפ מיוחד על ידי תוכנית הטלוויזיה הבריטית The tube המחבר את השיר עם התרשמויות חברי הלהקה מהחיילים שראו ברחובות עריה.

## הצלחה
השיר זכה להצלחה רבה, ועם השנים נחשב לאחד השירים המזוהים ביותר עם להקת דייר סטרייטס. במצעד הסינגלים הבריטי הגיע השיר למקום ה-16 השיר אף זכה לגרסאות כיסוי רבות. (ראה: גרסאות כיסוי)

## בתרבות הפופולרית
*השיר הופיע בעונה השנייה של סדרת הטלוויזיה מיאמי מחלק מוסר.
*השיר הופיע בעונה השנייה של סדרת הטלוויזיה הבית הלבן.
*השיר שימש כפסקול בסרט מה בדיוק קרה? שיצא ב-2008.
*השיר הופיע בסרטו של טוני סקוט משחק בילוש משנת 2001.
* השיר הופיע בפרק הסיום של העונה השישית והאחרונה של הסדרה "האמריקנים" בשנת 2018

## גרסאות כיסוי
במשך השנים, זכה השיר למספר גרסאות כיסוי שבוצעו על ידי אמנים שונים, להלן הבולטים שביניהם:
*זמרת הפולק ג'ואן באאז ביצעה גרסת כיסוי לשיר באלבומה "Recently" משנת 1987.
*להקת הפאוור מטאל הפינית Northern Kings ביצעה גרסת כיסוי לשיר באלבומה "Reborn" שיצא ב-2007.
*מטאליקה ביצעה גרסת כיסוי לשיר במופע הצדקה "Bridge School Benefit" שנערך באוקטובר 2007.
*נינה פרסון ביצעה (מלהקת The Cardigans) ביצעה גרסת כיסוי לשיר באלבומו של Georg Wadenius  "Reconnection" מ-2010.
*גרסת רמיקס לאינסטרומנטל של השיר שומשה על ידי הראפר הבריטי גטס בשיר "Brothers in Arms".
*גרסת א-קפלה לשיר הוצאה על ידי ההרכב האמריקאי "Homefree" באוקטובר 2021.

## קישורים חיצוניים

* מילות השיר, באתר שירונט

## הערות שוליים

קטגוריה:דייר סטרייטס
קטגוריה:שירים באנגלית
קטגוריה:וידאו קליפים מונפשים
קטגוריה:שירים נגד מלחמה
קטגוריה:שירים על הצבא
קטגוריה:בלדות משנות ה-1980
קטגוריה:זוכי פרס גראמי לווידאו קליפ הקצר הטוב ביותר
פרוז'ני

**פרוז'ני** או **פרוז'נה** (בבלארוסית ורוסית: **Пружаны**, בפולנית: **Prużana**, ביידיש: **פרוזשענע**), היא עיר במחוז ברסט, בבלארוס. היישוב נזכר לראשונה כעיר בשנת 1487.

ב-6 במאי 1589 העניק זיגמונט השלישי, מלך פולין את זכויות מגדבורג לעיר. לאחר חלוקת פולין, הייתה העיר חלק מהאימפריה הרוסית והשתייכה לפלך גרודנו.

## הקהילה היהודית
ב-1463 מתועד לראשונה בית כנסת בעיר, המעיד על קיומה של קהילה יהודית מאורגנת. במפקד אוכלוסין שנערך ב-1563 נמנו בעיר 11 בעלי בתים יהודים לעומת 262 בעלי בתים נוצרים. בסוף אותה מאה כיהן ברבנות העיר רבי יואל סירקיש (הב"ח). ב-1628 נקבע כי מושב ההתכנסויות של ועד מדינת ליטא יהיה בפרוז'נה, אולם ההחלטה לא יצאה אל הפועל.

ב-1644 העניק ולדיסלב הרביעי, מלך פולין כתב זכויות מיוחד ליהודי פרוז'נה, בנוסף על כתב הזכויות הכללי של יהודי הדוכסות הגדולה של ליטא. הם הורשו להתגורר בכל רחבי העיר, לסחור ולעסוק בכל המלאכות, וגם הוטלו עליהם מיסים שווים לאלה של הנוצרים תושבי העיר. כתב הזכויות שב ואושרר שלוש פעמים בידי מלכי פולין לאורך המאה ה-17.

ב-1931 התגוררו בעיר 4,208 יהודים, שהיו יותר ממחצית 7,626 תושביה. בין רבני העיר כיהנו הרב אביגדור בן שמואל, הרב אליהו חיים מייזל, הרב ירוחם יהודה לייב פרלמן והרב אליהו פיינשטיין, (דוד הרב משה פיינשטיין), שכיהן ברבנות בין השנים תרמ"ד (1884) - תרפ"ט (1928). נכדו של הרב פיינשטיין היה רבי יוסף דב סולובייצ'יק מבוסטון, שאף נולד בעיר זו.

בעיירה הזאת הייתה ישיבה "ליטאית", שבה למדו תלמידים גם מבני יישובים אחרים. 

ביוני 1941 נכבשה העיר בידי הנאצים, ובספטמבר של אותה שנה הוקם גטו אליו הובאו גם אלפי יהודים מביאליסטוק, ומעיירות בסביבת פרוז'ני. בינואר 1943, נשלחו היהודים למחנה ההשמדה אושוויץ, שם נרצחו רובם המוחלט. מתוך כ-10,000 יהודים שנרשמו במפקד בנובמבר 1942, נותרו ביום השחרור רק כמאתיים.

## קישורים חיצוניים

* 
* פרוז'ני, באתר יד ושם
* 
* 
* 
*  
*  
* פרוז'נה, באתר מרכז מורשת יהודי פולין
* הערך פרוז'ני מתוך שלוש אנציקלופדיות 
* מעדותה של בבה שקלאר על פעילות היודנראט בגטו פרוז'אני שבפולין, ארכיון יד ושם
* חיים מן האפר, אברהם הרשלום (ניצול גטו פרוז'אני), 1994
* 
* 

## הערות שולים

קטגוריה:מחוז ברסט: עיירות יהודיות
קטגוריה:גטאות בבלארוס
קטגוריה:מחוז ברסט: ערים
קטגוריה:יישובים שהוקמו במאה ה-15
ספיטמנס

**ספיטמנס** היה אציל סוגדי שפעל במחצית השנייה של המאה ה-4 לפנה"ס. הוביל את המרד באלכסנדר מוקדון, בעת כיבושיו באסיה התיכונה. נחשב לגיבור לאומי בטג'יקיסטן.

## ביוגרפיה
סוגדיאנה היא ארץ עתיקה הנמצאת באזור טג'יקיסטן ואוזבקיסטן המודרניות. תושביה נודעו בתור סוחרים ממולחים ועירם המרכזית הייתה מרקנדה (סמרקנד המודרנית). אלכסנדר הגדול פלש לאימפריה הפרסית, שסוגדיאנה הייתה חלק ממנה, בשנת 334 לפנה"ס. תוך כמה שנים הצליח לכבוש את שטחי הליבה שלה.

ביולי 330 לפנה"ס נרצח דריווש השלישי על ידי קבוצת קושרים, ביניהם בסוס, אחשדרפן באקטריה. בסוס הכריז על עצמו כמלך החוקי החדש של האימפריה הפרסית תחת השם המלכותי ארתחששתא החמישי. אלכסנדר הגדול הכריז כי בסוס מרד במלכות ופלש לבאקטריה באביב 329 לפנה"ס. בסוס נתפס עד מהרה, אך התנגדות לכיבוש המוקדוני לא הסתיימה. השבטים אוהבי החירות של באקטריה וסוגדיאנה בשיתוף עם שבטים סקיתים פתחו במאבק שנמשך שנתיים תמימות.

ספיטמנס הנהיג את המרד בסוגדיאנה. הוא היה טקטיקן מבריק שהצליח לטמון מארבים קטלניים לצבאו של אלכסנדר הגדול ואף הביס כמה ממצביאיו בקרבות עקובים מדם שעלו למוקדונים במאות הרוגים. ספיטמנס התמיד בהתקפות פגע וברח עד אשר הובס באחד הקרבות על ידי קוינוס. ספיטמנס הצליח להימלט, אך נבגד בידי אנשיו, נרצח בעיר גַבַּע (כיום איספהן) שעל נהר היקרת, וראשו הערוף נמסר לידי המוקדונים.

## גיבור לאומי בטג'יקיסטן
על שמו של ספיטמנס נקראת החל משנת 2003 נפת ספיטמן בטג'יקיסטן. בתחילת המאה ה-21 התגוררו בה כ-100,000 בני אדם. בנפה זו הקימו הטג'יקים אתר זיכרון לספיטמנס. האתר כולל פארק רחב ידיים ופסל לזכרו של ספיטמנס. בטקס חנוכת האתר נכח נשיא טג'יקיסטן, אמומאלי רחמון.

כמו כן, קיים בטג'יקיסטן עיטור צבאי שמוענק לאנשי כוחות הביטחון שנקרא על שמו של ספיטנמס, עיטור ספיטמנס. הכיבוש הונצח גם בסרט של חברת אוזבק-מולטפילם (Uzbek Multfilm). גם עסקים רבים שאבו את שמם משמו של הגיבור המקומי ספיטמנס.

## קישורים חיצוניים
* ספיטמנס באתר ליוויוס 
* נשיא טג'יקיסטן בטקס חנוכת אתר זיכרון לספיטמנס באתר סוכנות ידיעות מרכז אסיאתית 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אלכסנדר הגדול
קטגוריה:אישים שחיו במאה ה-4 לפנה"ס
The Boys

**The Boys** (בעברית: **הבנים**) הוא שיר של הראפרית הטרינידדית ניקי מינאז'. השיר יצא לאור ב-13 בספטמבר 2012 כסינגל הראשון מהאלבום "Pink Friday: Roman Reloaded – The Re-Up", שהוא הוצאה מחודשת של אלבום האולפן השני של מינאז', "Pink Friday: Roman Reloaded". בשיר משתתפת הזמרת קאסי ונטורה.

## רקע
בטקס פרסי ה-VMA שנערך בספטמבר 2012 אישרה מינאז' כי היא מתכננת להוציא בשבוע לאחר מכן את הסינגל הראשון מההוצאה המחודשת לאלבום האולפן השני שלה, "Pink Friday: Roman Reloaded – The Re-Up". ב-10 בספטמבר פרסמה מינאז' את שם השיר ואישרה כי תשתתף בו זמרת נוספת. השיר יצא לאור ב-13 בספטמבר להורדה דיגיטלית דרך חנות ה-iTunes.

השיר מבוסס על שיר של קאסי בשם "Money on Love", שהיה אמור לשמש כסינגל השני מאלבום האולפן השני שלה, אך מסיבות לא ידועות הוצאת האלבום נדחתה והשיר הושמע למינאז', שבחרה להשאיר את הקולות שהקליטה קאסי לשיר ולכתוב מחדש את הבתים.
השיר נכתב במשותף על ידי אוניקה מאראג', ג'ונאס ג'ברג, ז'אן בפטיסט, ליליאנה סלדנה, ואנג'ולי פרסוד.

## וידאו קליפ
הקליפ לשיר בוים על ידי קולין טילי, שהיה אחראי גם על הקליפ לשיר "I Am Your Leader" של מינאז'. הקליפ פורסם בערוץ היוטיוב של מינאז' ב-18 באוקטובר 2012. צילומי הקליפ ערכו יומיים, כאשר ביום הראשון צולמו הסצנות בהן מופיעה קאסי, וביום השני צולמו הסצנות בהן מופיעה מינאז'. סרטון מאחורי-הקלעים המתאר את צילומי הקליפ פורסם באתר Vimeo ב-3 באוקטובר 2012.

## מיקומי שיא

## קישורים חיצוניים

## הערות שוליים

קטגוריה:שירי ניקי מינאז'
קטגוריה:שירים באנגלית
קטגוריה:שירים שנכתבו על ידי ניקי מינאז'
קטגוריה:וידאו קליפים שבוימו על ידי קולין טילי
קטגוריה:סינגלים בהוצאת ריפבליק רקורדס
קטגוריה:שירים שנכתבו על ידי יונאס יברג
אוארבך (שם משפחה)

[250px|ממוזער|שמאל|[בית אוארבך, רמת גן]]
**אוארבך** (בגרמנית: **Auerbach**, לפעמים **Aurbach**, ביידיש: **אױערבאַך**) הוא שם משפחה הנפוץ בקרב יהודים אשכנזים ואצל גרמנים.
ההיגוי בניבים של שפת היידיש המדוברים במזרח אירופה הוא "אויֶרבך".
שם המשפחה אוארבך או לפעמים אוארבאכר, ידוע אצל היהודים במזרח אירופה בגרסאות שונות: אוירבך, ובאימפריה הרוסית – אוורבך, אוורבוּך או אברבוך, אוורבוֹך, אוורבוק, ורבוק, וכו'.

בעברית ישראלית, שבה מקובל כיווץ הדיפתונג "au" בכתיבה ובהיגוי בהתחלת השמות ממקור זר – לרוב גרמני, יווני או לטיני (ראו אוגוסט, אותנטי, אוטובוס, אוטוריטה, אושוויץ, אוסלנדר וכו'), נהוגה בדרך כלל הצורה אוֹרבך. כיווץ דומה בהיגוי au ולא רק בהתחלת המלים קיים גם בשפות לא שמיות כמו צרפתית ואנגלית.

אצל גרמנים ניתן למצוא גם את הגרסה פון אוארבך, המצביעה על מוצא אצילי. ריכוז גדול יותר של נושאי השם אוארבך אצל גרמנים מצוי בנפות הרי המתכת המרכזיים ופרייברג בלאנד סקסוניה, קרוב לגבול עם צ'כיה. (מעל 345 לכל מיליון תושבים או מעל 45 במספרים אבסולוטיים)

בגרמניה ידועים לפחות ארבעה יישובים בשם אאורבך, שניים בסקסוניה ושניים בבוואריה, יישוב אחד באוסטריה. קיימים גם שני נהרות בשם זה במדינת הסן ובבוואריה, וכן טירה בשם זה במדינת הסן. בנוסף לכך קיימים הרבה שכונות של יישובים ונחלים הנושאים את אותו השם.

הטופונים "אוארבך" בא מהמילה הגרמנית הקדומה "אור" Ur – שמשמעותה ככל הנראה "מים" או "ביצה" (לעומת זאת לפי שמיטהנר 1837 משמעות המילה אור הייתה "גדול") או מהמילה "Aue" או Au במובן של "אחו רטוב"; השערות אחרות כיוונו ל"שור הבר" הקדום Aurochs), ומהמילה "באך" Bach שמשמעותה "נחל", כלומר "נחל ביצתי". או "נחל באחו רטוב".

## לקריאה נוספת
* Friedrich Schmitthenner *Kurzes deutsches Wörterbuch für Etymologie,Synonymik und OrthographieMetz, Darmstadt 1834 *
## קישורים חיצוניים
* האות waw ב-Jewish encyclopedia 1906
* על התעתיקים לעברית לפי המכון הלאומי האמריקאי לתקנים American National Standards Institute – ANSI
Summary of ANSI Z39.25-1975 standard: transliteration of Hebrew

## הערות שוליים

קטגוריה:שמות משפחה אשכנזיים
קטגוריה:שמות משפחה גרמניים
קטגוריה:שמות משפחה טופונימיים
אמריק בלום

**אֶמֶרִיק בְּלוּם** (בסרבו-קרואטית **Emerik Blum**; 7 באוגוסט 1911, סרייבו, האימפריה האוסטרו-הונגרית – 24 ביוני 1984, פויניצה, יוגוסלביה) היה פרטיזן יוגוסלבי ממוצא יהודי, חבר במפלגה הקומוניסטית של יוגוסלביה, תעשיין, פילנתרופ וממנהיגי יהדות סרייבו שלאחר מלחמת העולם השנייה. בין 1981 ל-1983, כיהן בלום כראש עיריית סרייבו.

## קורות חיים
אמריק בלום נולד בסרייבו וב-1939, הוסמך בהנדסת חשמל באוניברסיטה הטכנית של פראג. בסוף 1941, לאחר כיבוש יוגוסלביה על ידי גרמניה הנאצית וכינון מדינת קרואטיה העצמאית בשליטת האוסטאשה, נעצר בלום וגורש למחנה הריכוז יאסנובאץ. בשל הכשרתו ההנדסית מונה בלום לממונה תפעול החשמל במחנה. בשלהי 1944, נמלט אמריק בלום ממחנה הריכוז והצטרף לכוחות הפרטיזנים של טיטו.

לאחר שחרור יוגוסלביה מונה ליושב ראש הוועדה לשיקום בוסניה. בהמשך, כיהן כממונה על אזור בוסניה מטעם משרד התעשייה והמכרות היוגוסלבי וכן כיהן כממונה על תשתית החשמל בחבל. ב-1951 הקים וניהל את חברת האנרגיה אנרגואינווסט (Energoinvest) שהייתה מהגדולות ביוגוסלביה.

ב-1974 עוטר בעיטור לגיון הכבוד. בין 1981 ל-1983 כיהן כראש עיריית סרייבו והיה חבר הוועדה המארגנת של אולימפיאדת החורף של סרייבו (1984). ביוני 1984 הלך אמריק בלום לעולמו והוא בן 73 שנים. רחוב בסרייבו מנציח את שמו.

## קישורים חיצוניים

## הערות שוליים

קטגוריה:פרטיזנים יהודים מיוגוסלביה
קטגוריה:פרטיזנים יהודים מבוסניה
קטגוריה:ניצולי השואה: בוסניה
קטגוריה:ראשי עיריית סרייבו
קטגוריה:תעשיינים יהודים
קטגוריה:מעוטרי אות לגיון הכבוד
קטגוריה:פוליטיקאים יהודים בוסנים
קטגוריה:יוגוסלבים שנולדו ב-1911
קטגוריה:יוגוסלבים שנפטרו ב-1984
אינגולשטאדט 04

**פוסבאל קלוב אינגולשטאדט 04** (בגרמנית: **Fußball-Club Ingolstadt 04 e.V.**) הוא מועדון כדורגל גרמני מהעיר אינגולשטאדט שבגרמניה, המשחק בליגה השלישית בחשיבותה בגרמניה.

הישג השיא של הקבוצה בגביע הגרמני נרשם בעונת 2013/2014, כאשר הגיעה לשלב שמינית הגמר, ובו הודחה על ידי וולפסבורג. בעונת 2014/15 העפילה אינגולשטאט לראשונה לבונדסליגה. אינגולשטאט שיחקה בבונדסליגה שתי עונות, ונשרה בחזרה לבונדסליגה השנייה בתום עונת 2016/17, וכעבור עונה נשרה לליגה הגרמנית השלישית. בתום עונת 2020/21 העפיל המועדון בחזרה לבונדסליגה השנייה, אך הקבוצה סיימה שוב במקום האחרון בעונה לאחריה, ושוב נשרה לבונדסליגה השלישית.

## קישורים חיצוניים

* 

*
קטגוריה:קבוצות כדורגל גרמניות
קטגוריה:בוואריה: מועדוני כדורגל
קטגוריה:קבוצות כדורגל שהוקמו ב-2004
בוץ' ויג

**בריאן דייוויד "בוץ'" ויג** (באנגלית: **Bryan David "Butch" Vig** נולד ב-2 באוגוסט 1955 בוויסקונסין, ארצות הברית) הוא מוזיקאי אמריקני. ויג הוא המתופף של להקת Garbage ומפיק שזכור בעיקר בשל אלבום היהלום Nevermind של להקת נירוונה.

ויג נשוי למנהלת ייצוג אמנים בדרימוורקס ולשניים בת אחת.

ב-2012 נבחר ויג למקום התשיעי ברשימת 50 המפיקים הטובים ביותר אי פעם במגזין NME.

ויג עבד במהלך שנות השמונים עם להקות שוליים לרוב בחברות קטנות, באמצעות אולפן הקלטות עצמאי שניהל. ב-1990 נירוונה חתמה על חוזה הקלטות עם Geffen records. ב-1991 קיבל לידיו את פרויקט הפקת האלבום השני של נירוונה, Nevermind. נירוונה נחשבה באותה תקופה ללהקת שוליים מסיאטל. החלטותיו של ויג באולפן, כמו הכפלת קולו של קורט קוביין למרות התנגדותו והקלטת שירים בני טייק אחד או שניים כפשוטם לאלבום, נחשבות כבעלות משקל משמעותי בהפיכת האלבום לציון דרך היסטורי.

## קישורים חיצוניים

* 

## הערות שוליים

קטגוריה:מפיקים מוזיקליים אמריקאים
קטגוריה:מוזיקאים אמריקאים
קטגוריה:בוגרי אוניברסיטת ויסקונסין–מדיסון
קטגוריה:אמריקאים שנולדו ב-1955
High School

**High School** (בעברית: **בית ספר תיכון**) הוא שיר של הראפרית הטרינידדית ניקי מינאז'. השיר יצא לאור ב-16 באפריל 2013 כסינגל השלישי מהאלבום Pink Friday: Roman Reloaded – The Re-Up, שהוא הוצאה מחודשת של אלבום האולפן השני של מינאז', Pink Friday: Roman Reloaded. בשיר משתתף הראפר ליל ויין.

## רקע
ב-29 בנובמבר 2012 פרסמה מינאז' סקר בו שאלה את מעריציה איזה שיר לדעתם צריך לשמש כסינגל הבא מהאלבום. במקום הראשון היה השיר "I'm Legit", במקום השני השיר "High School" ובמקום השלישי השיר "Up In Flames". הקליפ לשיר צולם ב-11 במרץ 2013. כשיצא האלבום שמו לב מעריציה של מינאז' כי יש דמיון בין השיר לבין השיר "Hood Story" מהמיקסטייפ הראשון של מינאז', "Playtime is Over", כאשר בשני השירים מוזכרים המשפטים "he said he came from Jamaica" ו-"he owned a couple of acres". בסיום של השיר מהמיקסטייפ ניתן לשמוע את מינאז' לוחשת "To Be Continued" ("המשך יבוא"). מינאז' אישרה את השמועות כאשר פרסמה מחדש הודעה בטוויטר בה נאמר: "HOOD STORY PART 2".

## מיקומי שיא

## קישורים חיצוניים

* 

## הערות שוליים

קטגוריה:שירי ניקי מינאז'
קטגוריה:שירי ליל ויין
קטגוריה:שירים באנגלית
קטגוריה:שירים שנכתבו על ידי ניקי מינאז'
קורטס (פורטוגל)

**קורטס** (בפורטוגזית: **Cortes** מילולית "חצרות") היו אספות בממלכת פורטוגל של ימי הביניים, בהן ישבו נציגי כל המעמדות: האצולה, הכמורה והעם (שנציגיו נמנו על הבורגנות), במטרה לטפל בענייני ציבור מקומיים או כלליים ובכך היוו סוג של פרלמנט מוקדם.

את האספות שנועדו לטפל בנושאים כלליים כינסו ופיזרו מלכי פורטוגל כרצונם. כאשר היו מעורבים באספות נציגי כל שלושת המעמדות הן נקראו **Cortes Gerais** מילולית: החצרות הכלליות. כאשר היה צורך ללבן או לנהל משא ומתן על נקודה ספציפית נקראו רק נציגי המעמדות שנושא זה היה רלוונטי עבורם.

במקביל לקורטס היו המלכים מכנסים לפעמים לצורך התייעצות את בתי המשפט המלכותיים (Curia Regis), שכללו אצולה קרקעית, הן אצילים פיאודליים והן נציגי כנסייה מחזיקי רכוש (בישופים, אבות מנזר וראשי מסדרים צבאיים). 

נהלים אלו מקורם עוד בימי הממלכה הוויזיגותית טרום הכיבוש המוסלמי את חצי האי האיברי, אולם החל במאה ה-13, עם התעצמות הערים והתאגדותן, ניתן מקום במועצות גם לנציגי הערים. הקורטס הידוע הראשון בו היו שותפים נציגי הערים כונס ב-1254 בלייריה על ידי אפונסו השלישי.

בחיי השגרה לא כונס קורטס ובמקום זאת הסתמכו המלכים על מועצות מייעצות מצומצמות שכללו נכבדים המקורבים לחצר. קורטס כונס במקרים מיוחדים, למשל כאשר רצה המלך להטיל מיסים חדשים, למשל לצורך מימון מלחמה (זו הייתה הסיבה העיקרית לכינוס קורטס) או לשנות חוקים מהותיים, לבצע שינוי מהותי במדיניות החוץ או ליישב עניינים הקשורים בהורשת הכתר. הקורטס, משכבר כונס, היה יכול להגיש למלך עתירות, אם העתירות התקבלו הן הפכו לחוקים ותקנות מלכותיים ובכך היה לקורטס היבט של גוף מחוקק יחד עם זאת למלך הייתה זכות ווטו, כלומר לא היה חייב לקבל ולאשר את העתירה. רוב העתירות הוגשו על ידי הקורטס הכללי ונדרש אישור של שני מעמדות לפחות על מנת להעבירן. 

החל במאה ה-15 ירד כוחו של הקורטס והמלכים כינסו פחות ופחות מועצות. מנואל הראשון למשל, כינס במהלך 25 שנות מלכותו רק ארבע פעמים קורטס.

עם האיחוד האיברי של 1581 הקורטס צבר חשיבות חדשה והיה בעל תפקיד משמעותי בשיקום של 1640 אולם שוב דעך וקורטס אחרון נפגש ב-1698 לצורך הפורמלי של אשרור המלכתו של ז'ואאו הרביעי. לאחר מכן לא כונס קורטס במשך יותר ממאה שנים. מצב עניינים זה הגיע לסיומו עם המהפכה הליברלית של 1820, אשר בחוקה חדשה הקימה את הפרלמנט הפורטוגזי.

קטגוריה:פורטוגל: היסטוריה
קטגוריה:פורטוגל: פוליטיקה
בגוניה

**בֶגוֹנִיָה** (שם מדעי: *Begonia*) הוא סוג המונה כמעט 1500 מינים של צמחים פורחים רב שנתיים ממשפחת הבגוניים. הבֶגוֹנִיָה כוללת צמחים יבשתיים ולפעמים אפיפיטים הנפוצים בעיקר באקלים לח טרופי וסובטרופי, מקורה הוא בדרום ובמרכז אמריקה, אפריקה ודרום אסיה.

## מאפיינים
הצמחים הם דו-פסיגיים בעלי פקעת עם פרחים זכריים ונקביים הפורחים בנפרד על אותו הצמח, ברוב המינים הפירות הם כמוסה המכילה זרעים רבים.

העלים לעיתים קרובות גדולים עם עיטורים בצורות שונות, חלק גדול מהם מנומרים, הם בדרך כלל סימטריים.

למינים השונים של הבגוניות יש דרישות תרבותיות שונות, אך רוב המינים מגיעים מאזורים טרופיים ולכן הם ובני הכלאיים שלהם דורשים טמפרטורות חמות. רוב הצמחים ברורים דורשים הרבה אור אך לא שורדים בשמש מלאה.

באופן כללי, בגוניות דורשות אדמה מנוקזת היטב רטובה כל זמן. בגוניות רבות תגדלנה וכל ימות שנה, פרט לפרח בגוניות בולבוסים.

את רוב הבגוניות ניתן לגדל בחוץ בכל ימות השנה, אבל באקלים מתון בגוניות יגדלו רק כצמחי בית או חממה.

### עלים
העלים מסורגים, בעלי פטוטרת; טרפי העלים יכולים להיות דמויי ביצה, או לחלופין, מחודדים בראשם, מעוגלים או דמויי תריס, תמימי שוליים, משוננים או מפורצים.

### פרחים
הפרחים הם חד-מיניים (או זכר או נקבה, לא שילוב של שניהם), ערוכים בצרורות בתפרחת מסוימת, הפרחים האבקניים (הזכריים) לצד העליינים (הנקביים), לעיתים באותו הצרור. העטיף (חלקו החיצוני של הפרח) כותרתי, בגוונים של ורוד, אדום, צהוב או לבן. עלי העטיף מפורדים: בפרחים האבקניים יש עלי עטיף קטנים ו-2 גדולים יותר, ובפרחים העלייניים יש 2 - 5 עלי עטיף שווים בגודלם. האבקנים מרובים, חופשיים או מאוחים בבסיסיהם. השחלה תחתית ויש לה 3 עמודי עלי.

### פרי
פרי הוא הלקט רב זרעי, ובדרך כלל הוא צבעוני. הריבוי נעשה באמצעות זרעים, ייחורים, ייחורי גבעול או ייחורי עלה, וכן באמצעות פקעות - במינים המתאימים. הגידול של מיני הבגוניה דורש בקיאות הן בטיב הקרקע, החייבת להיות לחה ועשירה בדרך כלל, והן בדרך הטיפול בקבוצות של מינים שונים. הפגעים העיקריים בצמח הן מחלות פיזיולוגיות ונמטודות.

### שורש
לבגוניה קנה שורש עבה, פקעת, או מעין בצל, שאינו אלא גוש של קשקשים מגובבים או עלים מעוכבים בגדילתם ובשרניים מעט. הצמחים ניכרים בדרך כלל בצורת העלים המגוונים; שני צדיהם אינם שווים בצורתם ובאורכם. כן הם בולטים בפרחיהם המיוחדים והצבעוניים.

## מיון
מיני הבגוניה אינם נפוצים בר בישראל, אך המינים הבאים נפוצים מאוד בגני נוי, בתים ומשרדים.
* בגוניה מפוספסת (*Begonia rex*) הנפוצה מהסוג
* בגוניה מאזה משחירה (*Begonia mazae* f. *nigricans*) פריחה ורודה מתחילה בפברואר
* בגוניה כספית (*Begonia guttata*)
* בגוניה פורחת עד (*Begonia semperflorens*) פרחים בשרניים אדומים הפורחים כל השנה
* בגוניה קלאופטרה (*Begonia cleopatrae*)
* בגוניה אסידה (*Begonia acida*)
* בגוניה כנפי מלאך (*Begonia aconitifolia* × *B. coccinea*) קיימים מספר זנים עם פרחים בצבעים שונים, הצבע הכתום הוא הנפוץ בישראל

מיני הבגוניה פגיעים מפני טחביות מסוגים שונים, כנימה קמחית, פרודניה ונמטודות.

## קישורים חיצוניים

* 

קטגוריה:טקסונים שתוארו בידי קארולוס לינאוס
קטגוריה:צמחים שתוארו ב-1753
קטגוריה:דלועאים
קטגוריה:צמחי גן
אנדריי אוקונקוב

**אנדריי אוקונקוב** (ברוסית: **Андрей Юрьевич Окуньков**; נולד ב-26 ביולי 1969) הוא מתמטיקאי רוסי העוסק ביישומים של גאומטריה אלגברית, פיזיקה מתמטית, תורת ההסתברות ופונקציות מיוחדות. בשנת 2006 זכה במדליית פילדס, "על תרומתו לגישור הסתברות, תורת הצגות וגאומטריה אלגברית."

## ביוגרפיה
ב-1995 קיבל את הדוקטורט באוניברסיטת מוסקבה. החל מ-2010 מרצה באוניברסיטת קולומביה.

### עבודתו המתמטית
אוקונקוב עבד בהצגת התאוריה של קבוצות סימטריות אינסופיות, הסטטיסטיקות של חילוק המישור, ובקוהומולוגיה הקוונטים לפי תוכנית הילברט של נקודות במישור המורכב. אוקונקוב, ביחד עם ניקיטה נקרסוב ודבש מאוליק, גיבש השערות ידועות הנוגעות לבסיס האינווריאנטות של גרומוב-ויטן והאינטטריאנטות של דונלדסון-תומאס.  

ב-2006, בקונגרס הבינלאומי החמישי של המתמטיקאים, במדריד שבספרד, הוא קיבל את מדליית פילדס עבור תרומתו לגישור הסתברות, תורת הצגות וגאומטריה אלגברית. עבודתו בתחום זה חשפה קשרים חדשים עמוקים בין התחומים השונים של המתמטיקה. למרות שהעבודה שלו היא קשה לסיווג כיוון שהוא נוגע במגוון רחב של תחומים, שני נושאים ברורים הם השימוש במושגים של אקראיות ורעיונות קלאסיים מתורת ההצגות. שילוב זה הוכיח יעילות  בפתרון בעיות מגאומטריה אלגברית ומכניקה סטטיסטית.

## קישורים חיצוניים

* 

* ביוגרפיה של אוקונקוב
* מדליית פילדס לאוקונקוב
* 

קטגוריה:סגל אוניברסיטת קליפורניה בברקלי
קטגוריה:סגל אוניברסיטת קולומביה
קטגוריה:מתמטיקאים רוסים
קטגוריה:זוכי מדליית פילדס
קטגוריה:רוסים שנולדו ב-1969
אלן בייקר (מתמטיקאי)

**אלן בייקר** (באנגלית: **Alan Baker**, 19 באוגוסט 1939 – 5 בפברואר 2018), היה מתמטיקאי אנגלי, זוכה מדליית פילדס לשנת 1970.

## חייו
נולד בלונדון. הקריירה האקדמית של בייקר התחילה כתלמיד של הרולד דוונפורט בקולג' האוניברסיטאי של לונדון ומאוחר יותר באוניברסיטת קיימברידג'. היה חוקר אורח במכון למחקר מתקדם בסתיו 1970. עמית בטריניטי קולג'. בשנת 1970 זכה במדליית פילדס.

בייקר נודע בזכות עבודתו בשיטות יעילות בתורת המספרים, בעיקר בשיטות בתורת הטרַנסצֶנדֶנטִיוּת .

בשנת 2012 הפך לשותף באגודה האמריקאית למתמטיקה.

## קישורים חיצוניים

* Tributes paid to professor Alan Baker, באתר טריניטי קולג', אוניברסיטת קיימברידג' 
* 

קטגוריה:מתמטיקאים בריטים
קטגוריה:זוכי מדליית פילדס
קטגוריה:אנגלים שנולדו ב-1939
קטגוריה:אנגלים שנפטרו ב-2018
סדריק וילאני

**סדריק וילאני** (בצרפתית: **Cédric Villani**, נולד ב-5 באוקטובר 1973) הוא מתמטיקאי צרפתי העוסק בעיקר במשוואות דיפרנציאליות חלקיות ובפיזיקה מתמטית. ב-2010 זכה במדליית פילדס.

## ביוגרפיה
לאחר שסיים את לימודיו בתיכון לואי הגדול החל ללמוד באקול נורמל סופרייר ואף שימש שם כמתרגל. ב-1998 קיבל דוקטורט מאוניברסיטת פריז דופין ובשנת 2000 החל ללמד באקול נורמל סופרייר דה ליון. כיום הוא פרופסור באוניברסיטת ליון. החל משנת 2009 עומד בראש מכון אנרי פואנקרה שבפריז.
החל מיוני 2017 הוא חבר באספה הלאומית הצרפתית כנציג מפלגת הרפובליקה בתנועה! (!La République en Marche) של עמנואל מקרון

## עבודותיו
וילאני עבד על התאוריה של משוואות דיפרנציאליות חלקיות הקשורות לפיזיקה סטטיסטית ובפרט למשוואת בולצמן. הראה לראשונה מה קצב ההתכנסות כאשר הערכים ההתחלתיים אינם קרובים לשיווי משקל תרמודינמי. כמו כן עבד על דעיכת לנדאו לא ליניארית.

עבד על תורת הטרנספורטציה ויישומיה בגאומטריה דיפרנציאלית.

קיבל את מדליית פילדס על עבודתו על דעיכת לנדאו ועל משוואת בולצמן.

## כתבים נבחרים

## קישורים חיצוניים

* 

*  
* 

קטגוריה:מתמטיקאים צרפתים
קטגוריה:זוכי מדליית פילדס
קטגוריה:חברי האקדמיה הצרפתית למדעים
קטגוריה:צרפתים שנולדו ב-1973
יקנה אסייתית

**יָקָנָה אַסְיָתִית** או **יקנת זנב-פסיון** (שם מדעי: *Hydrophasianus chirurgus*) היא מין יחיד בסוג של יקנה, הנפוצה באסיה. זהו מין היקנה היחיד שיש לו "לבוש רבייה", המיועד לחיזור.
## מאפיינים
ככל היקאנות, ליקנת זנב-הפסיון ישנן אצבעות ורגליים ארוכות במיוחד, המאפשרות לה ללכת על פני הצמחייה הצפה שבבריכות או בביצות. למרות שהיקנה יכולה לשחות, היא כמעט אף פעם לא שוחה, והולכת בדרך כלל על צמחייה צפה. הנקבה צבעונית יותר מהזכר, ויקאנות זנב-הפסיון חיות בחברה פוליאנדרית.

היקנה האסייתית מצויה בהודו, דרום-מזרח אסיה ואינדונזיה. רוב האוכלוסיות יציבות, אך באוכלוסיות הצפוניות יותר (באזור רכס ההימלאיה ודרום סין) היקאנות נודדות דרומה, לחצי-האי ההודי ולדרום-מזרח אסיה. יש גם אוכלוסייה בטאיוואן, שם היא בסכנת הכחדה. יקנת זנב-הפסיון תועדה גם באוסטרליה.

אורכה של יקנה אסיאתית בלבוש רבייה הוא כ-29 עד 58 ס"מ, ואורכו של הזנב שלה, דמוי זנב הפסיון (שהעניק לה את שמה), הוא כ-25 ס"מ. אורכה מחוץ לעונת הרבייה הוא כ-31 ס"מ. משקלו של הזכר הוא כ-113 עד 135 גרם, בעוד משקלה של הנקבה הוא כ-205 עד 260 גרם.

ראשה, כנפיה ופנים צווארה של יקנה אסייתית בוגרת בלבוש רבייה לבן, שאר גופה שחור מלבד עורפה הזהוב ואצבעותיה האפורות. לבוגרים בלי לבוש רבייה אין את הזנב הארוך, ורוב גופם חום-צהבהב, מלבד הבטן הלבנה, הצוואר הזהוב והכתם הלבן באזור הגרון.

עונת הרבייה היא בין מרץ ליולי, והקן נבנה על פני צמחייה צפה. הנקבה מטילה ארבע ביצים חומות עם כתמים שחורים. לאחר הטלת הביצים הנקבה עוזבת, והזכר דוגר לבדו על הביצים ומטפל בצאצאים.

## קישורים חיצוניים

## הערות שוליים

ממוזער|ימין|יקנת זנב-פסיון בלבוש רבייה, הודו.

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ג'יובאני אנטוניו סקופולי
קטגוריה:יקניים
קטגוריה:עופות יחידים בסוגם
קטגוריה:תאילנד: עופות
קטגוריה:בעלי חיים שתוארו ב-1786
פרי הארץ

**פרי הארץ** הוא ספר דרשות חסידיות שנכתב על ידי רבי מנחם מנדל מוויטבסק (ה'ת"צ – א' באייר ה'תקמ"ח; 1730 – 8 במאי 1788), רב ומנהיג חסידי ומגדולי תלמידי המגיד ממזריטש. רבי מנחם מנדל עלה מוויטבסק שבבלארוס לארץ ישראל ב-1777 (ה'תקל"ז) יחד עם כ-300 חסידים, בה חי עד לפטירתו ב-1788. את הספר הוא חיבר בזמן ישיבתו בארץ ישראל ומכאן שמו- **פרי הארץ**. הספר מכיל בתוכו קבלה, חסידות והנהגות לעבודת ה' והדרשות בו מסודרות, בדומה למרבית ספרי החסידות, על סדר פרשות השבוע.

תלמידו רבי שלמה זלמן הכהן וולינר מתאר את דרשותיו השבועיות: 

בחלק ממהדורות הספר, בפרשות הראשונות (עליהן אין דרשות של רבי מנחם-מנדל מוויטבסק) מובאים דרשות וקטע על כוונת המקווה מאת רבי אברהם המלאך. כמו כן, בסוף הספר מצויים מכתבים של רבי מנחם מנדל ושל רבי אברהם מקליסק לרוסיה, הכוללים הנחיות בעבודת ה', דרישה לחסידים לא ללכת לצדיקים אחרים (מלבד רש"ז ועוד כמה) ובקשות לסיוע כספי.
 
במהדורות החדשות של הספר משולב בו גם מתוכנו של הספר פרי עץ, ספר נוסף של המחבר.

## היחס לספר
יש אדמ"ורים חסידיים שהחשיבו במיוחד את הספר, כגון רבי ישראל מרוז'ין שהספר היה רגיל על שולחנו, אברהם יורוביץ, וה"אהלי יעקב" שאמר שכל אחד מתלמידי המגיד האיר גוון מסוים בתורתו, ומי שרוצה ללמוד "תורת המגיד ממש" שילמד את תורתו של רבי מנחם מנדל מוויטבסק.

אף על פי שאין מחלוקת על תוכני הספר בקרב החסידים, הלימוד בו אינו נפוץ כיום בקרב החסידים עקב השפה הגבוהה שבה נכתב, וקשיים טכניים נוספים בהבנתו.

## מהדורות הספר
* פרי הארץ - מהדורה ראשונה - ה'תקע"ד, מאהלוב
* פרי הארץ - ז'יטומיר - ה'תר"ט
* פרי הארץ - ברוקלין, ניו יורק, ה'תשי"ט
* פרי הארץ - המסורה - ה'תשמ"ט
* פרי הארץ המבואר - עם ביאור "פריו מתוק" (ג' חלקים), ה'תשע"ח, מכון פרי הארץ, ביתר עלית
* **פרי הארץ המבואר** - מכון אור לישרים, עוז והדר, ה'תשפ"ה, ג"ח

## קישורים חיצוניים
* 
* פרי הארץ טקסט באתר ויקיטקסט
* פרי הארץ - טקסט, באתר ספריא
* החסידות עולה לארץ ישראל, הרב אליעזר מלמד באתר ישיבה.
* שיעורים בספר פרי הארץ באתר ישיבת רועה ישראל

## הערות שוליים

קטגוריה:ספרי חסידות
קטגוריה:ספרי 1814
קטגוריה:ספרי המאה ה-18
נאשה סטראנה

**נאשה סטראנה** (ברוסית: **Наша страна**; מילולית: ארצנו) היה עיתון ישראלי בשפה הרוסית, שיצא לאור בשנים 1968–1993, רוב הזמן כיומון, אך במשך מספר שנים כשבועון.
## היסטוריה
העיתון היה עיתון מפלגתי שנוסד על ידי מפא"י בפברואר 1968, לקראת גל העלייה מברית המועצות בשנות ה-70. המו"ל הרשום של העיתון הייתה "החברה המאוחדת לפרסומים והדפסה" שהייתה בשליטת המפלגה, עורכו והמנכ"ל שלו היה שבתאי הימלפרב. בסוף שנת 1971 החל העיתון לצאת שלוש פעמים בשבוע ונעשו הכנות לקראת הוצאתו כעיתון יומי. בשנות ה-70 היה שיתוף פעולה בינו לבין לוח מעריב, ומודעות לוח מעריב פורסמו במקביל בנאשה סטראנה. עם כי הוא קיבל ביקורות על רוסית הקלוקלת וטעויות דפוס רבות.

ב-1984 הוא החל להיות מודפס רק פעם בשבוע, הועסקו בו רק שני עיתונאים, ששאר הכתבות היו מתורגמות מהעיתונות העברית, והוא הופץ בכמה אלפי עותקים בלבד.

עם תחילת העלייה מברית המועצות לשעבר בשנות ה-90 הוא הודפס ב-20 אלף עותקים, חלה עלייה במספר קוראיו והחל ממרץ 1990 חזר שוב להופיע כיומון. בנוסף קמו לו שתי מתחרים, "ורמיה" שהוקם על ידי העיתון "מעריב" (אז בבעלות רוברט מקסוול), ו"נובוסטי נדלי" שהחל ממאי 1992 היה בשליטת אלי עזור. עם זאת המשיך להוביל את השוק, וב-1991 זכה לנתח של כשני שלישים מקוראי העיתונות היומית ברוסית. בתקופה זו גדלה מערכת העיתון והוא הדפיס מספר כתבות שעוררו סערה, בהם: ידיעה שהכנסייה הפרוטסטנטית התגייסה לסייע לעולים וגרמה לארגון יד לאחים לצאת למאבק נגדה; פורסם מודעות לנישואים פיקטיביים במטרה לקבל תעודת זהות ותעודת עולה; וכתבה על כך שעולים חוששים לחיי המין שלהם ומוותרים על טקס ברית מילה, עקב החשש מנזק, זאת למרות מאמצי משרד הדתות לקדם טקסים אלו.

בעקבות חקיקת חוק המפלגות ב-1992, שאסר על מפלגות לעסוק במישרין או בעקיפין בפעילות כלכלית-עסקית, נאלצה מפלגת העבודה הישראלית (שירשה את נכסי מפא"י), למכור את "החברה המאוחדת לפרסומים והדפסה", כולל "נאשה סטראנה". ב-1993 העיתון נמכר לאיש העסקים אלי עזור, שרכש גם את העיתון המתחרה "ורמיה" מיד "קבוצת מעריב; והם היו לחלק מקבוצה של כתבי עת בשפה הרוסית שהחזיק. את "נאשה סטראנה" סגר לאחר זמן קצר ואילו העיתון "ורמיה" הפך לשבועון פנאי ותרבות ונסגר ב-2004.

## קישורים חיצוניים
* העיתונות בשפה הרוסית בישראל, באתר "אנשים ישראל"

## הערות שוליים

קטגוריה:ישראל: עיתונים ברוסית
קטגוריה:עיתונות מפלגתית סוציאליסטית בישראל
אליפות וימבלדון 1966

**אליפות וימבלדון 1966** הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-20 ביוני והסתיימה ב-1 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.

## התחרות
### תחרות הגברים
שמאל|ממוזער|180px|מנואל סנטנה, מנצח התחרות
בתחרות זו השתתפו 128 טניסאים שחולקו ל-8 בתים. לקראת התחרות המשתתפים החזקים דורגו כדלקמן:

# רוי אמרסון (), מנצח תחרויות 1964-1965, הודח ברבע הגמר
# טוני רוץ' (), הודח ברבע הגמר
# פרד סטולי (), הודח בסיבוב השני
# **[[מנואל סנטנה]] (), ניצח בתחרות**
# ג'ון ניוקומב (), הודח בסיבוב השלישי
# דניס רלסטון (), הפסיד במשחק הגמר
# קליף דראיסדייל ( דרום אפריקה), הודח בחצי הגמר
# קלארק גרבנר (), הודח בסיבוב השני

במשחק הגמר, מנואל סנטנה מספרד נפגש עם דניס רלסטון מארצות הברית וניצח אותו ב-3 מערכות.

### תחרות הנשים
[שמאל|ממוזער|180px|[בילי ג'ין קינג - מנצחת התחרות]]
בתחרות הנשים השתתפו 96 טניסאיות שחולקו ל-8 בתים. 8 טניסאיות זכו לדירוג:

# מרגרט סמית' קורט (), מנצחת תחרויות 1963 ו-1965, הודחה בחצי הגמר
# מריה בואנו (), מנצחת בשנים 1959-1960 ו-1964, הפסידה במשחק הגמר
# אן היידון ג'ונס (), הודחה בחצי הגמר
# **[[בילי ג'ין קינג]] (), ניצחה בתחרות**
# ננסי ריצ'י (), הודחה ברבע הגמר
# אנט ואן זיל ( דרום אפריקה), הודחה ברבע הגמר
# פרנסואז דיר (), הודחה ברבע הגמר
# נורמה ביילון (), הודחה בסיבוב השלישי

במשחק הגמר בילי ג'ין קינג מארצות הברית נפגשה עם מריה בואנו מברזיל וניצחה  ב-3 מערכות.

### תחרות זוגות גברים
בתחרות השתתפו 64 זוגות. ממנצחי תחרות 1965 רק ג'ון ניוקומב השתתף בתחרות. 4 זוגות דורגו:
 	
# רוי אמרסון ופרד סטולי (), הודחו בסיבוב השלישי
# ??
# קלארק גרבנר ומרטי ריסן (), הודחו בחצי הגמר
# ביל בורי ואוון דוידסון (), הפסידו במשחק הגמר

במשחק הגמר ג'ון ניוקומב וקן פלטצ'ר מאוסטרליה שלא היו מדורגים שיחקו נגד הזוג האוסטרלי הנוסף ביל בורי ואוון דבידסון וניצחו אותם ב-4 מערכות.

### תחרות זוגות נשים
בתחרות השתתפו 48 זוגות. 4 זוגות קיבלו דירוג:
	
# ג'ודי טגארט ומרגרט סמית' קורט (), הפסידו במשחק הגמר
# **[[מריה בואנו]] () ו[[ננסי ריצ'י]] (), ניצחו בתחרות**
# פרנסואז דיר וז'אנין ליפריג (), הודחו בסיבוב הראשון
# אן היידון ג'ונס ווירג'יניה וייד ), הודחו בחצי הגמר

במשחק הגמר מריה בואנו מברזיל וננסי ריצ'י מארצות הברית ניצחו בשתי מערכות את ג'ודי טגארט ומרגרט סמית' קורט מאוסטרליה. באותה שנה הזוג ניצח גם באליפות ארצות הברית הפתוחה.

### תחרות זוגות מעורבים
בתחרות השתתפו 80 זוגות. 4 זוגות קיבלו דירוג:

# **[[קן פלטצ'ר]] ו[[מרגרט קורט|מרגרט סמית' קורט]] (), מנצחי תחרויות 1963 ו-1965, ניצחו בתחרות**
# ??
# דניס רלסטון ובילי ג'ין קינג (), הפסידו במשחק הגמר
# פרד סטולי () ופרנסואז דיר (), הודחו בסיבוב השני

במשחק הגמר קן פלטצ'ר ומרגרט סמית' קורט מאוסטרליה נפגשו עם דניס רלסטון מאוסטרליה ובילי ג'ין קינג מארצות הברית וניצחו אותם ב-3 מערכות.

## ישראל באליפות
בשנת 1966 בתחרות גברים השתתף אלעזר דודמן. בסיבוב הראשון הוא הוגרל למשחק נגד פטריק ביוסט מצרפת והפסיד לו ב-4 מערכות.

## קישורים חיצוניים

* תוצאות משחקי גברים
* תוצאות משחקי זוגות גברים
* תוצאות משחקי נשים
* תוצאות משחקי זוגות נשים
* תוצאות משחקי זוגות מעורבים

קטגוריה:אליפויות וימבלדון
וימבלדון
קטגוריה:1966 בממלכה המאוחדת